Folketing
2007-01-31

Statsministeren sagde på et tidspunkt i et svar til hr. Jesper Langballe, at det kan kræve en engleagtig tålmodighed at skulle svare på alle oppositionens spørgsmål. Jeg kan sige til statsministeren, at det også kræver en engleagtig tålmodighed at skulle lægge øre til den udenomssnak, som vi nu har været vidne til i mere end 2 timer. Statsministeren bliver ved med at sige, at regeringen må svare, når den bliver angrebet. Det er fuldstændig misforstået. Medier er ikke politiske partier. Medier bedriver kritisk journalistik, og det er det, statsministeren skal forholde sig til. Det er jo ikke noget angreb, det er bare kritisk journalistik. Slap af, sådan er det i et demokrati. Den her sag handler dybest set om tre ting: 1) at regeringen vil have fokus væk fra sagen om, at der er mulighed for, at der er overleveret folk til tortur i Afghanistan, 2) at man laver en kampagne imod Danmarks Radio, og 3) at statsministeren lægger et pres på DR's redaktionelle uafhængighed. Det forholder statsministeren sig ikke til. Det kunne jeg godt tænke mig at få statsministerens svar på i stedet for.